Mevrou Doeminie is haastig en lastig - Voelgoed
Tuis Voelgoed Blogs Mevrou Doeminie is haastig en lastig
Mevrou Doeminie is haastig en lastig
’n Mens hoor so baie jy moet vasbyt, of aanhouer wen of die Here het Sy tyd wanneer jy iets vra. Dit was nog altyd vir my ’n moeilike tameletjie om aan te kou.
Ek, en ek is seker die meeste mense wat hier lees, is haastig en wil dinge gedoen kry, elkeen met haar eie besige program en werk. Dis mos die siekte van ons tyd: alles moet vinnig en haastig gebeur: Bobbejaan klim die berg, so haastig en so lastig…. Ons wil dit alles nou hê, soos tweejariges wat ons voete stamp wanneer dinge nie volgens ons plan en skedule gaan nie.
Ek weet dis verkeerd om so gejaagd te wees, maar ek het al vir die Here gevra: Kyk, ek is ŉ mens met baie uitdagings in die lewe, soos my breingestremde 26-jarige seun wat min dinge vir homself kan doen – selfs bad en toilet moet ek mee help en aantrek en so baie ander dinge.
My twee dogters is uit die huis maar selfs hulle neem tyd op as hulle die dag my nodig het en my predikantman het my nodig met gemeentesake en wat nog alles. So, wanneer ek uiteindelik iets vir myself kan doen, soos om my boeke te skryf: iets wat ek al jare der jare met meer en minder sukses mee besig is, dan wil ek graag hê dat die Here vir my ŉ bietjie ekstra vinnige resultate gee.
Dis mos nie asof ek so baie tyd het vir boeke instuur vir die een uitgewer na die ander, die slegte kritiek wat ek terugkry en die herskryf en weer probeer. Dis erg, man. Ek vra altyd dat Hy my so ŉ bietjie voortrek, aangesien my pakkie wat Hy my gegee het so ŉ bietjie ekstra swaar is. Maar weet jy wat? Hy doen dit nie noodwendig soos ek wil nie maar soos Hy wil.
Ek moet steeds my as af werk, kry nie noodwendig die seëninge in my slaap soos Sy geliefdes doen nie. Ek kry soms skaars slaap in want daar is menopouse en hormone wat mal gaan en ŉ verbeelding vol stories wat my kop saans besig hou ensovoorts. Maar die Here doen wat Hy doen soos Hy dit doen op sy tyd. En dit, het ek geleer, is genade. Sy tyd is immers volmaak.
Vorige artikelWie ek? Goed genoeg?
Volgende artikelJou liggaam – ‘n tempel van God
René van Zyl is 'n oud-joernalis, skrywer (boeke, teater), blogger en kinderwerker. Sy skryf hoofsaaklik lekker interaktiewe kinderkerk materiaal, wat die Bybel van voor tot agter met geheueptrente of speletjies deurwerk. René is 'n regterbrein, buite-die-boks denker; getroud met 'n net so buite-die-boks predikant, Anton. Hulle het twee dogters, Michelle (21) en Chantal (18) en ’n breingestremde seun, Sean-Jacques (23). Hulle lang pad van trane, lag en genade het haar geleer om die lewe en sy reëls nie so ernstig op te neem nie. www.renevanzyl.blogspot.com www.bybelboekwurm.blogspot.com
Bagasie in my tas … en in my kop
Blogger - Christa Grobbelaar - Desember 20, 2017
Toe ek begin pak het om Thailand toe te gaan, was die lugredery se toegelate bagasie twee groot tasse en een stuk handbagasie. Om maande in ‘n vreemde land...